Gamle rustne olietønder, udtjente køretøjer, kemikalier og landingsbaner.

Det syn møder én på de militærbaser, som amerikanerne har efterladt i Grønland. Baserne blev lavet med accept fra Danmark under Anden Verdenskrig og den kolde krig.

Nu har Miljø- og Fødevareminister Esben Lunde Larsen (V) og formanden for det grønlandske selvstyre, Naalakkersuisut, Kim Kielsen, skrevet under på, at Danmark sender 180 millioner kroner til oprydningen over seks år. Pengene er afsat i regeringens udspil til et nyt forsvarsforlig.

Læs også : Danmark vil betale oprydning efter USA i Grønland

- Det har været et ønske fra Grønlands side gennem mange år, at der ryddes op efter de tidligere amerikanske aktiviteter. Jeg er glad for, at regeringen nu har påtaget sig et ansvar og taget initiativ til, at vi i de kommende år kan arbejde sammen om at gennemføre oprydningen, siger Kim Kielsen.

Ingen amerikanske penge

I mange år har der været diskussion om, hvem der skulle betale for oprydningen.

- Det er vigtigt med ansvarlighed, siger miljøminister Esben Lunde Larsen (V), der dog ikke ønsker at komme nærmere ind på, hvorfor amerikanerne selv ikke skal kaste penge i projektet.

- Det her er en aftale mellem de danske og de grønlandske myndigheder. I denne aftale går vi ikke videre end det, siger han.

Læs også : Grønland presser Løkke for at få ryddet op på baser